ธนาคารกรุงเทพชิงตลาด"อี-มาร์เก็ต" เร่งทำแผนสร้างแพลตฟอร์มอิเล็กทรอนิกส์
ธนาคารกรุงเทพมั่นใจมีความพร้อมทำแพลตฟอร์มอี-มาร์เก็ตเพลส คาดเห็นความชัดเจนปีนี้
29 ม.ค. 2561

ธนาคารกรุงเทพมั่นใจมีความพร้อมทำแพลตฟอร์มอี-มาร์เก็ตเพลส คาดเห็นความชัดเจนปีนี้
นางปรัศนี อุยยามะพันธุ์ ผู้ช่วยผู้จัดการใหญ่ บริหารช่องทางการขายและบริการ ธนาคารกรุงเทพ เปิดเผยว่า  ธนาคารกรุงเทพมีความพร้อมดำเนินการแพลตฟอร์มอิเล็กทรอนิกส์ (อี-มาร์เก็ตเพลส) แน่นอน หลังจากที่ธนาคารแห่งประเทศไทย (ธปท.) วางแนวทางอนุญาตให้ธนาคารพาณิชย์และบริษัทในกลุ่มธุรกิจทางการเงินของธนาคารพาณิชย์ที่มีความพร้อมด้านระบบงาน บุคลากร และมีการบริหารความเสี่ยงที่เกี่ยวข้องอย่างเหมาะสม ให้บริการอี-มาร์เก็ตเพลสได้ โดยขณะนี้อยู่ในช่วงของการวางแผนต่อยอด คาดว่าจะเห็นแผนออกมาได้ภายในปีนี้
สำหรับสาเหตุที่ธนาคารมั่นใจในความพร้อม เนื่องจากก่อนหน้านี้ได้เป็นหนึ่งในพันธมิตรของกระทรวงพาณิชย์ร่วมพัฒนาช่องทางให้บริการอี-คอมเมิร์ซแบบครบวงจรภายใต้ชื่อ ไทยเทรดดอทคอม (Thaitrade.com) ซึ่งเปิดให้บริการไปตั้งแต่ปี 2559 เพื่อเป็นพื้นที่ให้ผู้ประกอบการเอสเอ็มอีได้เจรจาซื้อขายกับภาคธุรกิจและผู้ซื้อรายย่อย  ธนาคารจึงมีแพลตฟอร์มที่เกี่ยวข้องกับการดูแลระบบการชำระเงินหลังบ้าน รวมทั้งมีระบบคอลเซ็นเตอร์ให้คำแนะนำลูกค้าอยู่แล้ว
ทั้งนี้ การที่ ธปท. อนุญาตให้สถาบันการเงินทำอี-มาร์เก็ตเพลสได้ ช่วยเปิดโอกาสให้ธุรกิจไทยแข่งขันกับคู่แข่งระดับโลก เช่น อาลีเพย์ หรือเว็บไซต์อี-คอมเมิร์ซจากต่างประเทศที่เข้ามาตีตลาดไทยได้ รวมทั้งเป็นการส่งเสริมให้ตลาดการซื้อขายออนไลน์เติบโตได้มากขึ้น จากการที่ผู้ประกอบการไทยมีทางเลือกใช้ช่องทางการขายสินค้าและบริการได้หลากหลาย
นางปรัศนี กล่าวว่า จุดแข็งของสถาบันการเงินเมื่อมาทำอี-มาร์เก็ตเพลสก็คือสามารถจัดหาทางเลือกให้กับลูกค้าได้ครบวงจร ไม่ว่าจะเป็นช่องทางจำหน่ายสินค้า มีช่องทางชำระเงิน หากต้องการสินเชื่อเพื่อต่อยอดธุรกิจก็ทำได้ ซึ่งสถาบันการเงินแต่ละแห่งคงมีแนวทางทำอี-มาร์เก็ตเพลสแตกต่างกันไป บางรายอาจทำช่องทางเอง บางรายอาจหาพันธมิตรมาร่วมทำ
ก่อนหน้านี้ นายพัชร สมะลาภา รองกรรมการผู้จัดการอาวุโส ธนาคารกสิกรไทย ประกาศว่าพร้อมให้บริการอี-มาร์เก็ตเพลสเต็มรูปแบบในกลางเดือน มี.ค.นี้ โดยสร้างประสบการณ์ใหม่ของการซื้อขายสินค้าบนโมบายแบงก์กิ้ง เค พลัส ตั้งเป้าหมายส่งมอบสินค้าให้กับลูกค้ากว่า 30 ล้านรายการในปี 2561
ด้านธนาคารไทยพาณิชย์มีฟีเจอร์อี-มาร์เก็ตเพลส ชื่อ บิซิเนส ลิงค์ บนโมบายแบงก์กิ้งเอสซีบี อีซี่ ที่ธนาคารร่วมสนับสนุนให้ผู้ประกอบการมาร์เก็ตเพลส โกลบอลลิงเกอร์ เป็นตัวกลางเชื่อมโยงลูกค้าเอสเอ็มอีเพื่อเพิ่มโอกาสทางธุรกิจ แต่ยังไม่ได้เปิดให้ทำธุรกรรมการเงิน